### Beslutninger

Fremsendes Magistratsafdelingen for Teknik og Miljø med bemærkning, at byrådet i sit møde den 8. marts 2023 har vedtaget foranstående forslag.

###

BESLUTNINGSFORSLAG FRA S

Begrundelse:

Hvert år flytter flere tusinde indbyggere til [adresse]. Det er udvikling, som vi skal være glade for, men samtidig skal vi også sikre, at [adresse] bliver ved med at være en god by for alle, og de grønne åndehuller følger med, når byen vokser. Kolonihaverne har altid været et yndet fristed, der netop har tjent som en fin kontrast til hverdagen i byen. Her kan borgerne få luft til hovedet, få jord under neglene og nyde de rekreative områder. Samtidig er kolonihaverne også økonomisk tilgængelige for mange aarhusianere. Men for Socialdemokratiet er det altså afgørende, at fremtidens kolonihaver også bliver tilgængelige for aarhusianerne med små indkomster.

Ved at sikre flere kolonihaver kan flere borgere få råd til at tilbringe fridage og ferier sammen med familie og venner i grønne omgivelser. Fællesskab og sammenhængskraft er kerneværdier for os i Socialdemokratiet – og kolonihaver er med til at sikre begge dele. Derfor er det vigtigt, at fremtidige generationer og kommende aarhusianere også må opleve de mange kvaliteter og goder, som kolonihaverne byder på.

Derfor ønsker vi i Socialdemokratiet at udarbejde en plan for udviklingen af kolonihaver i [adresse], så vi sikrer, at antallet af kolonihaver følger med befolkningsudviklingen – en plan der med fordel kan indgå i arbejdet med kommuneplan og planstrategi for næste byrådsperiode. Socialdemokratiet ser gerne, at Teknik- og Miljø indtænker muligheden for at udvikle endnu mere bæredygtige kolonihaver.

Socialdemokratiet forventer, at flere kolonihaver vil give flere aarhusianere mulighed for at få en kolonihave, og ventetiden forventes ligeledes at blive nedbragt blandt eksisterende haveforeninger.

Forslag

Det foreslås:

At Magistratsafdelingen for Teknik og Miljø udarbejder en strategi for, hvordan vi sikrer, at antallet af kolonihaver følger med befolkningsudviklingen i [adresse]. Denne plan må gerne indgå i arbejdet med en ny planstrategi og kommuneplan.

På vegne af Socialdemokratiet i [adresse]

Poul Jørgensen (ordfører på sagen)

Ragna Overgaard

Oskar Schultz

Benny Mathiesen